Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 504

4. A szociális szakmai alapozó oktatás fejlesztési feladatai A szociális szolgáltatások szakmai alapozó oktatásának fejlesztési feladatai szoros összefüggésben állnak a kompetenciával. A fejlesztési feladatokat meghatározza, hogy a szakiskolai szakmai alapozó oktatás olyan szakmára készít fel, melynek konkrét elvárásai vannak a szociális munkát végzőkkel szemben. Ebből adódóan hangsúlyozottan fejleszteni szükséges a tanulók önzetlen, szolgálatkész viselkedését és a környezeti változásokhoz alkalmazkodni tudó magatartás kialakulását. A szakmai alapozó oktatás keretében olyan szituációs gyakorlatok megoldására van szükség, melynek során a tanuló képessé válik a különböző élethelyzetekben a vitás, nehéz- és érdekütközést létrehozó események eredményes és hatékony megoldására. Fel kell készíteni a tanulót arra, hogy társaival közös tevékenységre legyen alkalmas. Ki kell alakítani a tanulókban azt a képességet, hogy hozzáállásuk a feladatokhoz, a munkához nyitott és érdeklődő legyen. Valamint váljanak alkalmassá arra, hogy a feladatokat gyakorlatias módon tudják értelmezni és az elérendő célok érdekében a szükséges lépéseket és a munkafolyamatot tudják helyesen végrehajtani. Fejleszteni szükséges a munkavégzésből adódó következmények reális felismerését és a mulasztások következményeinek 2006/79/II. szám hatásait. Fontos, hogy a tanulók ismerjék a szociális munka végzéséhez kapcsolódó alapvető szabályokat, előírásokat és ezek figyelembevételével, betartásával tevékenykedjenek. Végül ki kell alakítani a tanulókban azt a képességet, hogy felismerjék a hiányosságaikat, hibáikat és törekedjenek ezek korrekciójára, illetve megszüntetésére. Ezt segíti elő az önképzés igényének felkeltése és belsővé válása. Kiemelt fejlesztési feladatok: A szociális szolgáltatások szakmai alapozó oktatása során folyamatosan erősíteni kell a tanulási és a szakmai motivációt, fejleszteni kell a tanulók emberi és családi problémákat észlelő, értékelő képességét, valamint a problémaérzékelő és problémamegoldó képességet. El kell érni azt, hogy kialakuljon az önálló szakmai tanulás, az önálló feladatmegoldás igénye és képessége, valamint érezzék meg a tanulók a tanulási eredmények, sikerek értékét, örömét. Fejleszteni szükséges a szóbeli és írásos kommunikációs képességeket. A szóbeli kommunikációban ki kell alakítani a nyelvi és az alapvető szakmai kifejezések szabatos használatára való képességet, a kulturált kapcsolatteremtő képességet, az önértékelés és a mások meghallgatásának képességét. Cél az is, hogy fejlődjön a tanulók véleményalkotó képessége és legyenek képesek toleráns magatartás tanúsítására, a másság helyes értelmezésére és elfogadására. Kiemelten fontos feladat fejleszteni a tanuló saját tevékenységének, munkájának célszerű, tervezett szervezését. A kognitív és affektív képességek mellett kellő hangsúlyt célszerű fektetni a pszichomotoros képesség fejlesztésére is. A humánus és etikus magatartás mellett fejleszteni kell a tanulók esztétikai érzékét, a saját munkájukkal kapcsolatos igényességüket is. Alakítani és fejleszteni kell az egészséget megőrző/fejlesztő magatartáskultúrát, valamint a környezettudatos magatartást. A szociális szolgáltatások szakmai alapozó oktatása során fejleszteni kell a tanulók kötelességtudatát, empátiáját, saját magukért és embertársaikért érzett felelősségtudatát. A szakmai alapozó oktatás során fejleszteni szükséges a tanulók figyelemösszpontosító képességét, kézügyességét, a munkabírást és a fegyelmezett munkavégzést.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes